कुमारस्वामी की ताजपोशी के बहाने बीजेपी को संदेश, 2019 के चुनाव की डगर नहीं आसान  
कांग्रेस के साथ जेडीएस के अलावा वामपंथी दल भी आए 
अखिलेश, मायावती, अजीत सिंह और तेजस्वी जैसे नेता भी साथ-साथ
बीजेपी के विरोधी दलों के नेताओं ने साल 2019 के लिए दिया एकजुटता का संदेश
यूपी के उपचुनावों के परिणामों का संदेश विपक्षी दलों के लिए प्रेरित करने वाला रहा. इसके साथ ही 2019 के लिए विपक्षी दलों के बीजेपी के खिलाफ एकजुट होने के नए रास्ते तलाशे जाने लगे. कर्नाटक में विपक्षी दलों का एकजुट होना सिर्फ इसलिए महत्वपूर्ण नहीं है कि ये दल दक्षिणपंथी भगवा ब्रिगेड के खिलाफ एकजुट हुए हैं, बल्कि इसलिए भी अहम है कि इसमें सीपीआई, सीपीएम, तृणमूल कांग्रेस, नेशलिस्ट कांग्रेस, बसपा, सपा जैसे दल भी शामिल हैं जिनमें हमेशा से वैचारिक मतभेद रहे हैं और इनमें से बहुत से आपस में प्रतिद्वंद्वी रहे हैं. कांग्रेस के नेतृत्व में ये दल 2019 के चुनाव में बीजेपी के लिए कड़ी चुनौती खड़ी कर सकते हैं.